Колькі кот набіў пасуды
*Алесь Бачыла*

Я расказваць вам не буду,

Колькі кот набіў пасуды,

Хай раскажа сам Валерка, —

Чайнік, супнік, дзве талеркі,

Ажно сем гаршкоў з-пад кветак

I ў дадатак — пяць разетак.

А спытаюць — скрывіць рот:

— Гэта ўсё пракляты кот...

«Кот — дык кот...»

I ўсё таму

3 рук сыходзіла яму.

Мо сышло б і гэтым разам —

Не змахні з серванта вазу.

Ваза ў друз — Валерка ў пот:

«Як сказаць, што скінуў кот?

Хто ж паверыць той мане —

Кот жа вазу не скране.

Вось дык гора... Вось бяда...

Ды і коціка шкада —

Зноў пратураць за парог».

Хлопчык больш ілгаць не мог.

Мама нават не журыла,

А за шчырасць — пахваліла.

Рад Валерка, Рада мама,

I, вядома, кот — таксама.

Мусіць, з радасці тае́

Ён пасуды больш не б'е.

1978 г.